Ballintubber Abbey

Ballintubber Abbey (irsk: Baile Tobair Phadraig) er et kongelig abbedi i det irske grevskapet Mayo. Landsbyen Ballintubber (irsk: Baile an Tobair) ligger omtrent 15 km sør for Castlebar, grevskapets administrasjonsby. Historie Abbediet ble grunnlagt av kong Cathal Crobhdearg O'Connor i 1216. På stedet han valgte hadde det allerede en tid ligget et kloster. Ballintubber Abbey skal være den eneste kirken i Irland som både er grunnlagt av en irsk konge og som fremdeles er i vanlig bruk. Selv om abbediet ble opphevet og bygningene skadet under reformasjonen, sluttet katolikkene ikke å bruke den takløse kirkebygningen i årene da lovene mot annen kirketilhørighet enn Church of England, Penal Laws, var i kraft. Først i 1966 ble kirkeskipet restaurert og gitt et nytt tak før feiringen av 750-årsdagen for abbediets grunnleggelse. I 1997 ble kapittelhuset og Dorter-området restaurert og dekket av tak. Det foreligger planer om å restaurere hele østfløyen før 800-årsjubileet i 2016. I senere år har abbediet fått flere attraksjoner på området rundt bygningene. Blant disse er en abstrakt korsvei, en permanent julekrybbe i bakken, en rosenkransvei og et lite museum. Det sies dessuten at Seán na Sagart, en kjent og beryktet preste-jager, er begravet her, et stort tre skal markere stedet der han ligger. Ved Ballintubber Abbey begynner også Tochar Phádraig, den gamle pilegrimsruten til Croagh Patrick (irsk: Cruach Phádraig). Etter at den lenge lå brakk, har den har igjen blitt tatt i bruk som pilegrims- og turistvei. På Reek Sunday, den siste søndag i juli, møtes pilegrimer i Ballintubber for å gå til Croagh Patrick. Kirken brukes ofte til bryllup, og i 2001 stod Pierce Brosnans bryllup her. Legenden om hvorfor Cathal bygget Ballintubber Abbey Det er mange legender rundt Cathal. Før han inntok Tairrdelbach mac Ruaidri Ua Conchobairs trone skal han ha vært på flukt for enkedronningens hevn. Ifølge en av legendene skal klostrene ha vært de eneste stedene der han og hans mor ikke ble truet av henne. Et av stedene de søkte ly og ble vist vennlighet var hos en mann kalt Sheridan (Ó Sieradáin) i Ballintubber, og da de reiste derfra avla Cathal en ed at han aldri skulle glemme vennligheten som han møtte der. Mange år senere, da han hadde blitt konge, besøkte han igjen landsbyen og Sheridan. På et spørsmål om han kunne gjøre noe for Sheridan, var svaret at Sheridan gjerne ville at landsbyens forfalne kirke ble reparert. Cathal lovet å bygge en ny kirke i stedet for den gamle. Flere år senere møtte han igjen Sheridan, og spurte hvordan han likte kirken. «Hvilken kirke?» svarte Sheridan. Det viste seg at kirken hadde blitt bygget i Baile tobair Bhrigide i Roscommon istedenfor i Baile tobair Phádraig i Mayo. Kongen lovet da å bygge en større og flottere kirke i Ballintubber (Baile tobair Phádraig). Denne kirken er Ballintubber Abbey, den andre kirken er i dag en ruin. Hendelser gjennom årene 441 (ca) St. Patrick grunnlegger en kirke i Ballintubber 1216 Abbediet grunnlegges av kong Cathal Crobhdearg O'Connor 1225 Bricius O'Maicin, Ballintubber Abbeys første abbed dør 1265 En del av abbediets kirkeskip ødelegges av brann 1270 Kirkeskipet gjenoppbygges 1400 – '70 Abbediet får brev fra paven 1416 Abbediets privilegier transkriberes (finnes i British Museum) 1505 Ifølge De fire herskeres annaler (eng.: Annals of the Four Masters) blir Richard de Burgs sønn John drept av Ulic Burkes sønner på forrædersk vis i Tober Pátraics kloster 1542 Abbediet stenges. Walter Mac Evilly var den siste abbeden. 1635 Augustinske munker sender en petisjon til Roma for å få tillatelse til å ta i bruk en del av husene til «Canons Regular», deriblant nevnes Ballintubber Abbey 1653 Tilhengere av Oliver Cromwell river en del av abbediet 1731 Rapport kalt Report on State of Popery Tuam bispedømme nevner Ballintubber Abbey 1846 John MacHale, Tuams erkebiskop, gjør et opprop for restaurasjon av bygningene med henvisning til den lange tradisjonen Ballintubber Abbey hadde som kirke- og tilbedelsessted 1889 Abbediet ble restaurert 1966 750-årsjubileet for grunnleggingen av abbediet ble feiret 1994 Kapittelhuset ble restaurert Litteratur Egan, Thomas A.: The story of Ballintubber Abbey. Eget forlag, 1967 Harbison, Peter: Guide to National and Historic Monuments of Ireland. Side 242-243. Gill & Macmillan, 1992, ISBN 0-7171-3239-0 Eksterne lenker (en) Offisielt nettsted (en) Ballintubber Abbey – kategori av bilder, video eller lyd på Commons